Document ID: 32010R0742

KOMISIJOS REGLAMENTAS (ES) Nr. 742/2010
2010 m. rugpjūčio 17 d.
kuriuo iš dalies keičiamas Reglamentas (ES) Nr. 1272/2009, kuriuo nustatomos bendros išsamios Tarybos reglamento (EB) Nr. 1234/2007 įgyvendinimo taisyklės, susijusios su žemės ūkio produktų supirkimu ir pardavimu taikant valstybės intervenciją
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio a ir d punktus kartu su 4 straipsniu,
kadangi:
(1)
Reikalavimai, kuriuos grūdai turi atitikti, kad būtų galima taikyti valstybės intervenciją ir naudotini tyrimų metodai tokiam tinkamumui įvertinti, remiantis Komisijos reglamento (ES) Nr. 1272/2009 (2) 7 straipsniu, yra nustatyti minėto reglamento I priedo I-VIII ir XII dalyse. Kai kuriuos iš šių metodų Europos standartizacijos komitetas (CEN) pakeitė. Siekiant atsižvelgti visų pirma į šių metodų tobulinimą ir suteikti pirmenybę europiniams standartams, reikėtų minėtus metodus pritaikyti. Kad būtų užtikrintas vienodas ir nuolatinis šių metodų taikymas tuo pačiu intervencijos laikotarpiu, reikėtų numatyti, kad minėtieji metodai atitinka galiojančius pirmąją prekybos metų pradžios dieną.
(2)
Standartinis medžiagų, išskyrus nepažeistus pagrindinių javų grūdus, nustatymo metodas, minimas Reglamento (ES) Nr. 1272/2009 I priedo IV dalyje, yra aprašytas minėto priedo V dalyje. V dalies 1 punktas, susijęs su paprastaisiais kviečiais, kietaisiais kviečiais ir miežiais, yra atnaujintas pagal europinį standartą EN 15587:2008. Reikėtų minėtą standartą įtraukti į minėtą punktą.
(3)
Reglamento (ES) Nr. 1272/2009 I priedo III dalyje nustatyti medžiagų, išskyrus nepažeistus pagrindinių javų grūdus, apibrėžimai, ir kiekvienai javų rūšiai būdingos priemaišos, kurias reikia įvertinti. Siekiant tikslumo ir derėjimo su europiniu standartu EN 15587:2008, reikėtų pritaikyti kai kuriuos apibrėžimus ir perkelti kai kurias teksto vietas iš vienos kategorijos į kitą. Dėl tokių pakeitimų taip pat reikėtų iš dalies pakeisti I priedo II dalį dėl būtiniausių kokybės reikalavimų.
(4)
Šiuo metu Reglamento (ES) Nr. 1272/2009 I priedo IV dalyje minimas ISO 712:1998 tarptautinis metodas, kaip vienas drėgnio kiekio nustatymo metodas, skirtas grūdams, išskyrus kukurūzus, buvo atnaujintas pagal europinį ir tarptautinį standartą EN ISO 712:2009. Reikėtų įtraukti minėtą standartą. Kukurūzų atveju reikėtų atsižvelgti į europinio ir tarptautinio standarto EN ISO 6540:2010 atnaujinimą. Be to, reikėtų išbraukti I priedo VI dalį, kuri nebegali būti taikoma, ir atitinkamai pakoreguoti I priedo XII dalies 3 punktą.
(5)
Reglamento (ES) Nr. 1272/2009 I priedo IV dalyje dabar minimas standartinis metodas baltymų kiekiui paprastuosiuose kviečiuose nustatyti yra Tarptautinės grūdų chemijos asociacijos (ICC) patvirtintas metodas, kurio standartai išdėstyti pozicijoje Nr. 105/2. Po CEN atliktų darbų šį metodą reikėtų pakeisti europiniu ir tarptautiniu standartu EN ISO 20483:2006 ir jį taip pat taikyti kietiesiems kviečiams. Kaip alternatyvų metodą taip pat reikia numatyti CEN ISO/TS 16634-2:2009 standartą.
(6)
Reglamento (ES) Nr. 1272/2009 I priedo IV dalyje dabar minimas paprastųjų kviečių Zeleny koeficientas nustatomas pagal tarptautinio metodo ISO 5529:1992, kuris yra atnaujintas pagal europinį ir tarptautinį standartą EN ISO 5529:2009, reikalavimus. Reikėtų įtraukti minėtą standartą.
(7)
Reglamento (ES) Nr. 1272/2009 I priedo IV dalyje dabar minimas paprastųjų kviečių Hagberg kritimo skaičius nustatomas pagal tarptautinio metodo ISO 3093:2004, kuris yra atnaujintas pagal europinį ir tarptautinį standartą EN ISO 3093:2009, reikalavimus. Reikėtų įtraukti minėtą standartą.
(8)
Standartinis kietųjų kviečių stikliškumo praradimo rodiklio nustatymo metodas, minimas Reglamento (ES) Nr. 1272/2009 I priedo IV dalyje, yra aprašytas minėto priedo VIII dalyje. Po CEN atliktų darbų šį metodą reikėtų pakeisti europiniu metodu EN 15585:2008. Reikėtų įtraukti minėtą standartą ir išbraukti I priedo VIII dalį.
(9)
Reglamento (ES) Nr. 1272/2009 I priedo IV dalyje dabar minimas natūriniam svoriui nustatyti taikomas tarptautinis metodas ISO 7971/2:1995 yra atnaujintas pagal europinį ir tarptautinį standartą EN ISO 7971/3:2009. Reikėtų įtraukti minėtą standartą.
(10)
Reikėtų, kad šis reglamentas būtų taikomas nuo tada, kai pradeda galioti Reglamente (ES) Nr. 1272/2009 numatytos grūdams taikomos nuostatos.
(11)
Tačiau tam, kad valstybės narės galėtų įgyvendinti šiuo reglamentu padarytus pakeitimus ar atnaujinimus, ypač susijusius su priemaišomis ir nuorodomis į EN 15587 standartą, reikėtų numatyti pakankamai laiko tam tikroms nuostatoms taikyti. Todėl šie pakeitimai turėtų būti taikomi tik nuo 2011-2012 prekybos metų.
(12)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 1272/2009 iš dalies keičiamas taip:
1.
7 straipsnis iš dalies keičiamas taip:
a)
2 dalies pirmoji įtrauka pakeičiama taip:
„-
grūdams - I priedo III, IV, V, VII ir XII dalyse,“;
b)
straipsnis papildomas šia 3 dalimi:
„3. Nustatant intervencijai siūlomų ar priimtų grūdų kokybę naudojami I priede nurodyti metodai, esant reikalui pritaikyti prie paskutinės europinių ir (arba) tarptautinių standartų versijos, galiojančios pirmąją kiekvienų prekybos metų dieną.“
2.
I priedas yra iš dalies keičiamas pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2010 m. liepos 1 d.
Tačiau 1 straipsnio 2 punktas, susijęs su Reglamento (ES) Nr. 1272/2009 I priedo II dalies B punktu, III dalimi, IV dalies a punktu ir V dalimi, taikomas nuo 2011 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. rugpjūčio 17 d.

Labels: 3
6